CELEX: 32012D0706(02)
Language: el
Date: 2012-07-03 00:00:00
Title: Απόφαση της Επιτροπής, της 3ης Ιουλίου 2012 , για τη σύσταση του φόρουμ της ΕΕ για τον ΦΠΑ

6.7.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 198/4
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 3ης Ιουλίου 2012
   για τη σύσταση του φόρουμ της ΕΕ για τον ΦΠΑ
   2012/C 198/05
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Στην ανακοίνωσή της τον Δεκέμβριο του 2008 (1), η Επιτροπή παρουσίασε ένα βραχυπρόθεσμο σχέδιο δράσης για την καταπολέμηση της απάτης στον τομέα του ΦΠΑ. Πρότεινε επίσης την εξέταση μιας πιο μακροπρόθεσμης προσέγγισης που θα μπορούσε να λάβει υπόψη τις τεχνολογικές εξελίξεις και τις νέες στρατηγικές όσον αφορά τη συμμόρφωση και την παρακολούθηση, με γενικότερο στόχο τη μείωση της ανάμιξης των φορολογικών αρχών και τη μείωση του διοικητικού φόρτου των επιχειρήσεων.
            
         
               (2)
            
            
               Επιπλέον, επειδή οι φορολογούμενοι διαδραματίζουν ζωτικό ρόλο για την καλή λειτουργία του συστήματος ΦΠΑ και επειδή η σχέση τους με τις φορολογικές αρχές θα πρέπει να βασίζεται στην εμπιστοσύνη, και αυτό μπορεί να έχει σημαντικό αντίκτυπο στο κόστος διαχείρισης του συστήματος, η Επιτροπή πρότεινε την ιδέα χάραξης μιας νέας προσέγγισης που βασίζεται στην εθελοντική συμμόρφωση, την αξιολόγηση των κινδύνων και την παρακολούθηση. Για την προσέγγιση αυτή ζητήθηκε η εμπειρογνωμοσύνη εκπροσώπων των επιχειρήσεων για να συμβάλουν στον προβληματισμό σχετικά με την πιο μακροπρόθεσμη στρατηγική.
            
         
               (3)
            
            
               Τον Μάρτιο του 2010 συγκροτήθηκε «Ομάδα εμπειρογνωμόνων επιχειρήσεων για την ομαλή λειτουργία του ΦΠΑ στην ΕΕ», στο εξής αναφερόμενη ως «Ομάδα εμπειρογνωμόνων επιχειρήσεων για τον ΦΠΑ» (BEGV), προκειμένου να συζητήσει σε επίπεδο ΕΕ τα πραγματικά πρακτικά προβλήματα που προκύπτουν από τη διαχείριση του συστήματος ΦΠΑ, όπως εφαρμόζεται στα κράτη μέλη, καθώς και προτάσεις για πιθανές λύσεις για τη μείωση του διοικητικού φόρτου.
            
         
               (4)
            
            
               Στις 23 Φεβρουαρίου 2011, τα κράτη μέλη συμφώνησαν για τη σύσταση μιας νέας ad hoc ομάδας εμπειρογνωμόνων, που είναι γνωστή ως «πλατφόρμα διαλόγου των φορολογικών αρχών» (TADP). Οι σημαντικές μεταβολές του επιχειρηματικού περιβάλλοντος ώθησαν ορισμένα κράτη μέλη να αναπτύξουν μια επιχειρηματική στρατηγική με γνώμονα τον πελάτη η οποία βασίζεται στην κατανόηση των διάφορων ομάδων φορολογουμένων/πελατών, της συμπεριφοράς τους και των δυσκολιών που αντιμετωπίζουν στις συναλλαγές τους με τις φορολογικές αρχές – από την υποβολή της ατομικής φορολογικής δήλωσης μέχρι τις ανάγκες των μεγάλων επιχειρήσεων. Σκοπός της προσέγγισης αυτής ήταν να δημιουργηθούν ίσοι όροι ανταγωνισμού για τις επιχειρήσεις που εκπληρώνουν τις υποχρεώσεις τους με σκοπό έναν πιο δίκαιο ανταγωνισμό, και επέτρεψε στις φορολογικές αρχές να διαθέσουν πόρους για την αποτελεσματικότερη καταπολέμηση της απάτης.
            
         
               (5)
            
            
               Και οι δύο ομάδες εμπειρογνωμόνων συστάθηκαν για να προετοιμάσουν τον διάλογο μεταξύ των εμπειρογνωμόνων των φορολογικών αρχών και του επιχειρηματικού κλάδου, ο οποίος αναμένεται να πραγματοποιηθεί σε επίπεδο ΕΕ σε ένα νέο φόρουμ.
            
         
               (6)
            
            
               Με σκοπό τη βελτίωση της διακυβέρνησης του ΦΠΑ σε επίπεδο ΕΕ, σύμφωνα με την ανακοίνωση της Επιτροπής για το μέλλον του ΦΠΑ —Προς ένα απλούστερο, ισχυρότερο και αποτελεσματικότερο σύστημα ΦΠΑ προσαρμοσμένο στην ενιαία αγορά (2)—, και τα ενδιαφερόμενα μέρη τάχθηκαν υπέρ της δημιουργίας ενός διαύλου επικοινωνίας σε επίπεδο ΕΕ, όπου οι φορολογικές αρχές, οι εκπρόσωποι των επιχειρήσων και η Επιτροπή θα είναι σε θέση να ανταλλάσσουν απόψεις σχετικά με τις πρακτικές πτυχές της διαχείρισης του συστήματος του ΦΠΑ.
            
         
               (7)
            
            
               Ο προσδιορισμός των βέλτιστων πρακτικών και των δύο πλευρών θα μπορούσε να συμβάλει στη βελτίωση της διαχείρισης του συστήματος ΦΠΑ και, με τον τρόπο αυτό, στη μείωση του κόστους συμμόρφωσης, διασφαλίζοντας ταυτόχρονα τα έσοδα από τον ΦΠΑ. Ως εκ τούτου, είναι σκόπιμο να συσταθεί το φόρουμ της ΕΕ για τον ΦΠΑ (στο οποίο θα συμμετέχουν τα κράτη μέλη και τα ενδιαφερόμενα μέρη υπό την προεδρία της Επιτροπής) και να καθοριστούν οι εργασίες και η δομή του.
            
         
               (8)
            
            
               Το φόρουμ της ΕΕ για τον ΦΠΑ είναι μια δομημένη πλατφόρμα διαλόγου, με στόχο τη βελτίωση των σχέσεων μεταξύ των επιχειρήσεων και των φορολογικών αρχών, προκειμένου να δημιουργηθούν οι προϋποθέσεις για μια ομαλότερη λειτουργία του ισχύοντος συστήματος ΦΠΑ στην ΕΕ, και έτσι να μειωθεί το κόστος και ο διοικητικός φόρτος και των δύο πλευρών. Αναμένεται να εξεταστούν τα πραγματικά πρακτικά προβλήματα που προκύπτουν από τη διαχείριση του συστήματος ΦΠΑ καθώς και οι προτάσεις για πιθανές λύσεις.
            
         
               (9)
            
            
               Το φόρουμ θα πρέπει να προεδρεύεται από την Επιτροπή και να περιλαμβάνει τις φορολογικές αρχές των κρατών μελών και τους φορείς εκπροσώπησης των επιχειρήσεων ή τους ειδικούς σε θέματα φορολογίας· οι αρχές και οι φορείς στα κράτη μέλη θα διορίζουν τους εκπροσώπους τους.
            
         
               (10)
            
            
               Θα πρέπει να προβλεφθούν κανόνες για την κοινοποίηση πληροφοριών από τα μέλη του φόρουμ, με την επιφύλαξη των κανόνων της Επιτροπής για την ασφάλεια που ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής (3).
            
         
               (11)
            
            
               Η επεξεργασία των προσωπικών δεδομένων θα πρέπει να γίνεται σύμφωνα με τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (4).
            
         ΑΠΟΦΑΣΙΖΕΙ:
   Άρθρο 1
   Αντικείμενο
   Με την παρούσα απόφαση συγκροτείται το «Φόρουμ της ΕΕ για τον ΦΠΑ», στο εξής αναφερόμενο ως το «φόρουμ».
   Άρθρο 2
   Εργασίες
   Οι εργασίες του φόρουμ είναι:
   
               α)
            
            
               να δημιουργήσει μια πλατφόρμα όπου οι εμπειρογνώμονες των επιχειρήσεων και των εθνικών φορολογικών αρχών να μπορούν να συζητούν σε ανεπίσημο επίπεδο ζητήματα για τη διοίκηση της φορολογίας στον τομέα του ΦΠΑ, που αντιμετωπίζουν και τα δύο μέρη σε ένα διασυνοριακό περιβάλλον·
            
         
               β)
            
            
               να συζητά πρακτικά στοιχεία που παρέχουν οι φορολογικές αρχές και οι εμπειρογνώμονες επιχειρήσεων, και να εξετάζει πιθανούς τρόπους για την αποδοτικότερη διαχείριση του τρέχοντος συστήματος ΦΠΑ, περιλαμβάνοντας, μεταξύ άλλων, την καταπολέμηση της απάτης, προς το συμφέρον και των δύο μερών, ώστε να επιτευχθεί η ομαλότερη λειτουργία του ισχύοντος συστήματος ΦΠΑ·
            
         
               γ)
            
            
               να επικουρεί την Επιτροπή στην προώθηση ορθών πρακτικών, συμπεριλαμβάνοντας τη χρήση της τεχνολογίας, που θα μπορούσαν να οδηγήσουν σε έναν αποτελεσματικότερο, ασφαλέστερο, δικαιότερο και αποδοτικότερο σύστημα ΦΠΑ προς το συμφέρον και των δύο μερών·
            
         
               δ)
            
            
               να συνεργαστεί, κατά περίπτωση, με άλλα αρμόδια όργανα ή επιτροπές που ασχολούνται με τον ΦΠΑ και τη διοικητική συνεργασία στον τομέα της φορολογίας.
            
         Άρθρο 3
   Διαβούλευση
   Η Επιτροπή μπορεί να συμβουλεύεται το φόρουμ για οποιοδήποτε ζήτημα σχετικά με τη φορολογική διοίκηση στον τομέα του ΦΠΑ.
   Άρθρο 4
   Σύνθεση — Διορισμός
   1.   Το φόρουμ απαρτίζεται από μέγιστο αριθμό 45 μελών.
   2.   Το φόρουμ αποτελείται από:
   
               α)
            
            
               έναν εκπρόσωπο από κάθε κράτος μέλος·
            
         
               β)
            
            
               εκπροσώπους μέγιστου αριθμού 15 φορέων που εκπροσωπούν επιχειρήσεις ή ειδικούς σε θέματα φορολογίας.
            
         3.   Οι φορολογικές αρχές κάθε κράτους μέλους διορίζουν έναν αντιπρόσωπο μεταξύ των υπαλλήλων που ασχολούνται με θέματα φορολογικής διοίκησης, με τη συμμόρφωση και τις υπηρεσίες στους χρήστες σε ένα ευρωπαϊκό περιβάλλον για τον ΦΠΑ.
   4.   Ο γενικός διευθυντής της ΓΔ Φορολογίας και Τελωνειακής Ένωσης ορίζει τους φορείς που αναφέρονται στο άρθρο 4.2 στοιχείο β) με αρμοδιότητα στους τομείς που αναφέρονται στο άρθρο 2 και ανταποκρίθηκαν σε πρόσκληση υποβολής αιτήσεων.
   5.   Οι φορείς διορίζουν έναν εκπρόσωπο και έναν αναπληρωτή για την αντικατάσταση του εκπροσώπου σε περίπτωση απουσίας ή κωλύματος. Ο γενικός διευθυντής της ΓΔ Φορολογίας και Τελωνειακής Ένωσης μπορεί να απορρίψει εκπρόσωπο ή αναπληρωτή που προτείνεται από έναν φορέα εάν δεν πληροί τα χαρακτηριστικά που απαιτούνται στην πρόσκληση υποβολής αιτήσεων. Στις περιπτώσεις αυτές, ο ενδιαφερόμενος φορέας καλείται να ορίσει άλλο εκπρόσωπο ή άλλο αναπληρωτή.
   6.   Τα αναπληρωματικά μέλη διορίζονται υπό τους ίδιους όρους με τα μέλη· τα αναπληρωματικά μέλη αντικαθιστούν αυτόματα τα μέλη που απουσιάζουν ή κωλύονται.
   7.   Οι φορείς διορίζονται για τρία έτη, εκτός εάν αντικατασταθούν ή αποκλειστούν σύμφωνα με την παράγραφο 9. Η θητεία τους μπορεί να ανανεωθεί, αφού ανταποκριθούν σε περαιτέρω πρόσκληση υποβολής αιτήσεων.
   8.   Οι φορείς που θεωρούνται κατάλληλοι για να γίνουν μέλη, αλλά δεν διορίζονται, μπορούν να εγγραφούν σε εφεδρικό κατάλογο τριετούς ισχύος, τον οποίο χρησιμοποιεί η Επιτροπή για τον διορισμό αντικαταστατών.
   9.   Οι φορείς που αναφέρονται στο άρθρο 4.2 στοιχείο β) ή οι εκπρόσωποί τους μπορούν να αντικατασταθούν ή να αποκλειστούν για την εναπομένουσα περίοδο της θητείας τους στις εξής περιπτώσεις:
   
               α)
            
            
               όταν ο φορέας ή ο εκπρόσωπός του δεν είναι πλέον ικανός να συμβάλλει αποτελεσματικά στις συζητήσεις του φόρουμ·
            
         
               β)
            
            
               όταν ο φορέας ή ο εκπρόσωπός του δεν συμμορφώνεται με τον όρο που αναφέρεται στο άρθρο 339 της Συνθήκης για τη λειτουργία της Ευρωπαϊκής Ένωσης·
            
         
               γ)
            
            
               Όταν ο φορέας ή ο εκπρόσωπός του δεν είναι ανεξάρτητος από τυχόν εξωτερική επιρροή·
            
         
               δ)
            
            
               όταν ο φορέας ή ο εκπρόσωπός του δεν ενημερώνει σε εύθετο χρόνο την Επιτροπή στις περιπτώσεις σύγκρουσης συμφερόντων·
            
         
               ε)
            
            
               όταν ο φορέας ή ο εκπρόσωπός του παραιτηθεί,
            
         
               στ)
            
            
               όταν επιβάλλεται προκειμένου να διατηρηθεί η ισόρροπη εκπροσώπηση τόσο όσον αφορά τους διάφορους τομείς εμπειρογνωμοσύνης όσο και τα διάφορα συμφέροντα.
            
         Ο γενικός διευθυντής της ΓΔ Φορολογίας και Τελωνειακής Ένωσης μπορεί να ζητήσει από φορέα να διορίσει άλλο εκπρόσωπο ή άλλο αναπληρωτή με βάση μία ή περισσότερες από τις προϋποθέσεις που ορίζονται στην παράγραφο 9 του παρόντος άρθρου.
   10.   Τα ονόματα των φορέων και των εκπροσώπων τους δημοσιεύονται στο μητρώο των ομάδων εμπειρογνωμόνων της Επιτροπής καθώς και άλλων παρόμοιων οντοτήτων, το οποίο στο εξής θα αποκαλείται «μητρώο» καθώς και στην ειδική ιστοσελίδα.
   11.   Η συλλογή, η επεξεργασία και η δημοσίευση των προσωπικών δεδομένων πραγματοποιούνται σύμφωνα με τον κανονισμό (ΕΚ) αριθ. 45/2001.
   Άρθρο 5
   Λειτουργία
   1.   Η προεδρία του φόρουμ ασκείται από εκπρόσωπο της Επιτροπής.
   2.   Σε συμφωνία με τις υπηρεσίες της Επιτροπής, το φόρουμ δύναται να συγκροτεί υποομάδες για την εξέταση επιμέρους ζητημάτων με βάση αρμοδιότητες που καθορίζει το ίδιο. Οι εν λόγω υποομάδες διαλύονται μετά την εκπλήρωση της εντολής τους.
   3.   Ο πρόεδρος μπορεί να απευθύνει ad hoc πρόσκληση σε εξωτερικούς εμπειρογνώμονες με ειδίκευση σε ένα θέμα της ημερήσιας διάταξης να συμμετάσχουν στις εργασίες του φόρουμ ή της υποομάδας. Επιπλέον, ο πρόεδρος μπορεί να παραχωρεί καθεστώς παρατηρητή σε άτομα ή φορείς όπως ορίζονται στον κανόνα 8 παράγραφος 3 των οριζόντιων κανόνων για τις ομάδες εμπειρογνωμόνων (5) και σε υποψήφιες για προσχώρηση χώρες. Ειδικότερα, εκπρόσωποι των υποψήφιων για προσχώρηση χωρών και των διεθνών οργανισμών μπορούν να προσκληθούν ως παρατηρητές.
   4.   Τα μέλη και οι εκπρόσωποί τους, καθώς και οι προσκαλούμενοι εμπειρογνώμονες και παρατηρητές, οφείλουν να συμμορφώνονται με τις διατάξεις περί τήρησης του επαγγελματικού απορρήτου που ορίζονται στις Συνθήκες και στους κανόνες εφαρμογής τους, καθώς και τους κανόνες της Επιτροπής σχετικά με την ασφάλεια όσον αφορά την προστασία απόρρητων πληροφοριών της ΕΕ, που ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ. Αν δεν το πράξουν, η Επιτροπή έχει το δικαίωμα να λάβει όλα τα ενδεδειγμένα μέτρα.
   5.   Οι συνεδριάσεις του φόρουμ και των υποομάδων του διεξάγονται στα κτίρια της Επιτροπής. Η Επιτροπή εξασφαλίζει τη γραμματειακή υποστήριξη. Στις συνεδριάσεις δύνανται να συμμετέχουν και άλλοι υπάλληλοι της Επιτροπής, για τους οποίους οι εργασίες του φόρουμ και των υποομάδων του παρουσιάζουν ενδιαφέρον.
   6.   Το φόρουμ θεσπίζει τον εσωτερικό κανονισμό του με βάση τους τυποποιημένους κανόνες διαδικασίας για τις ομάδες εμπειρογνωμόνων.
   7.   Η Επιτροπή δημοσιεύει έγγραφα για τις δραστηριότητες του φόρουμ, είτε κατευθείαν στο μητρώο είτε μέσω συνδέσμου που παραπέμπει από το μητρώο σε ειδικό ιστότοπο. Δεν δημοσιεύεται έγγραφο σε περίπτωση που η γνωστοποίησή του θα έθιγε την προστασία δημόσιου ή ιδιωτικού συμφέροντος, όπως ορίζεται στο άρθρο 4 του κανονισμού (ΕΚ) αριθ. 1049/2001 (6).
   Άρθρο 6
   Έξοδα συνεδριάσεων
   1.   Οι συμμετέχοντες στις δραστηριότητες του φόρουμ δεν αμείβονται για τις υπηρεσίες που παρέχουν.
   2.   Τα οδοιπορικά και, κατά περίπτωση, οι δαπάνες διαβίωσης των συμμετεχόντων στις δραστηριότητες του φόρουμ επιστρέφονται από την Επιτροπή σύμφωνα με τις ισχύουσες διατάξεις της Επιτροπής.
   3.   Τα εν λόγω έξοδα καλύπτονται εντός των ορίων των πιστώσεων που διατίθενται βάσει της ετήσιας διαδικασίας διάθεσης των πόρων.
   Άρθρο 7
   Δυνατότητα εφαρμογής
   Η παρούσα απόφαση εφαρμόζεται έως τις 30 Σεπτεμβρίου 2018.
   
      Βρυξέλλες, 3 Ιουλίου 2012.
      
         
            Για την Επιτροπή
         
         Algirdas ŠEMETA
         
            Μέλος της Επιτροπής
         
      
   
   
      (1)  Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο και την Οικονομική και Κοινωνική Επιτροπή σχετικά με μια συντονισμένη στρατηγική για τη βελτίωση της καταπολέμησης της απάτης στον τομέα του ΦΠΑ στην Ευρωπαϊκή Ένωση, 1η Δεκεμβρίου 2008, COM(2008) 807 τελικό.
   
      (2)  COM(2011) 851 της 6.12.2011.
   
      (3)  ΕΕ L 317 της 3.12.2001, σ. 1.
   
      (4)  ΕΕ L 8 της 12.1.2001, σ. 1.
   
      (5)  Ε(2010) 7649 final Ανακοίνωση του Προέδρου στην Επιτροπή: Πλαίσιο για τους οριζόντιους κανόνες και το δημόσιο μητρώο των ομάδων εμπειρογνωμόνων της Επιτροπής.
   
      (6)  Οι εξαιρέσεις αυτές προορίζονται για την προστασία της δημόσιας ασφάλειας, των στρατιωτικών υποθέσεων, των διεθνών σχέσεων, της δημοσιονομικής, νομισματικής και οικονομικής πολιτικής, για την προστασία της ιδιωτικής ζωής και της ακεραιότητας του ατόμου, των εμπορικών συμφερόντων, των δικαστικών διαδικασιών και της παροχής νομικών συμβουλών, των επιθεωρήσεων/ελέγχων/λογιστικών ελέγχων και της διαδικασίας λήψης αποφάσεων ενός θεσμικού οργάνου.